Baie skaars tanzaniet by V&A te sien | Netwerk24
Deur Vida Booysen 28 September 2018 04:45
Die tanzaniet wat op die uitstalling by die V&A Waterfront in Kaapstad gesien kan word.
’n Seldsame viooltjieblou tanzaniet van 4 000 karaat word tans by die V&A Waterfront in Kaapstad uitgestal.
Dié edelstene, wat ’n duisend keer skaarser as diamante is, word slegs in ’n smal strook aan die hange van Kilimandjaro in Tanzanië ontgin. Dié edelstene is in 1967 ontdek, presies ’n honderd jaar nadat diamante in Suid-Afrika ontdek is.
Volgens ’n verklaring van die Suid-Afrikaanse diamanthandelaar Shimansky, wat die tanzaniet as deel van sy Shimansky Diamond Experience by die kloktoring van die V&A Waterfront uitstal, sal daar in die volgende dekade nie meer juweelgehalte tanzaniet gevind word nie.
’n Groot deel van die steen se aantrekkingskrag is in sy kleurvariasie wat van koningsblou tot viooltjiepers en selfs rooi wissel. Tanzaniet se prys is egter veel laer as diamante.
Yair Shimansky, stigter van die juweliersgroep, sê die steen wat op die uitstalling gesien kan word, is ’n eiesoortige voorbeeld van dié skaars edelstene.
“Tanzaniet is eie aan Afrika en ons het hierdie steen in sy natuurlike toestand bewaar as ’n huldeblyk aan die geboorteplek van die mensdom.”
Besoekers wat graag die steen van naderby wil bekyk, moet hier ’n afspraak maak.
Fidentia se laaste ‘skat’ vir R8 000 verkoop